PMIndiaData/PMIndiaSum huggingface dataset:
ब्रि‍क्‍स शि‍खर सम्‍मेलन से अलग प्रधानमंत्री की दक्षि‍ण अफ्रीकी राष्‍ट्रपति और दक्षि‍ण अमेरि‍की नेताओं के साथ मुलाकात

प्रधानमंत्री श्री नरेंद्र मोदी ने 16 जुलाई को ब्रासी‍लि‍या में ब्रि‍क्‍स शि‍खर सम्‍मेलन से अलग दक्षि‍ण अफ्रीकी राष्‍ट्रपति श्री जैकब जुमा से मुलाकात की। राष्‍ट्रपति जुमा ने प्रधानमंत्री को उनकी चुनाव में भारी जीत पर बधाई दी। प्रधानमंत्री ने भी राष्‍ट्रपति जुमा को उनके दोबारा चुनाव जीतने पर बधाई दी। दोनों नेताओं ने भारत और दक्षि‍ण अफ्रीका के बीच संबंधों को वि‍शेष और खास बताते हुए कहा कि इनमें दक्षि‍ण अफ्रीका में भारतीय समुदाय की अच्‍छी खासी उपस्‍थि‍ति, उपनि‍वेशवाद और रंगभेद के खि‍लाफ उनके साझा संघर्ष तथा अंतर्राष्‍ट्रीय मुद्दों पर उनके समान रूख के कारण मजबूती आई है। श्री मोदी ने कहा कि महात्‍मा गांधी के जीवन ने दोनों देशों के बीच वि‍शेष संबंधों को जन्‍म दिया है। उन्‍होंने जनवरी, 2015 में महात्‍मा गांधी के भारत वापस लौटने के उपलक्ष्‍य में आयोजि‍त होने वाले शताब्‍दी समारोह में शामि‍ल होने के लि‍ए दक्षि‍ण अफ्रीका को आमंत्रि‍त कि‍या। उन्‍होंने राष्‍ट्रपति नेल्‍सन मंडेला को भी श्रद्धांजलि अर्पि‍त की। दोनों नेताओं ने द्वि‍पक्षीय संबंधों को मजबूत बनाने, दोनों देशों के हि‍तों को आगे बढाने, तथा वि‍श्‍व के वि‍कास के लि‍ए अंतर्राष्‍ट्रीय मंचों पर साथ-साथ कार्य करने का आह्वान कि‍या। राष्‍ट्रपति जुमा ने दक्षि‍ण अफ्रीका में लघु और मझौले उद्योगों को मजबूत करने के लि‍ए प्रधानमंत्री से मदद मांगी। श्री मोदी ने राष्‍ट्रपति जुमा की पहल का स्‍वागत करते हुए भारत की पूरी मदद की पेशकश की और पि‍छले वर्ष ब्रि‍क्‍स की मेहमाननवाजी के लि‍ए राष्‍ट्रपति जुमा को धन्‍यवाद दि‍या। प्रधानमंत्री को ब्रि‍क्‍स और ब्राजील के राष्‍ट्रपति रोसेफ द्वारा आयोजि‍त बैठक के दरम्‍यान ग्‍यारह दक्षि‍ण अमेरि‍की नेताओं से बातचीत करने का अवसर भी मि‍ला। यह पहला अवसर था जब कि‍सी भारतीय प्रधानमंत्री को एक ही जगह इतने दक्षि‍ण अमेरि‍की नेताओं से मि‍लने का अवसर मि‍ला हो। दक्षि‍ण अमेरि‍की नेताओं ने दक्षि‍ण अमेरि‍का के साथ भारत के संबंधों को मजबूत करने के लि‍ए प्रधानमंत्री की मजबूत वचनबद्धता की प्रशंसा की। उन्‍होंने दक्षि‍ण अमेरि‍का को भारत के लि‍ए वि‍शाल संभावनाओं तथा वैश्‍वि‍क आर्थि‍क वि‍कास का एक स्‍तंभ बताया। उन्‍होंने भारत के साथ नजदीकी संबंध वि‍कसि‍त करने की इच्‍छा जारी की और उन्‍हें दक्षि‍ण अमेरि‍का में द्वि‍पक्षीय यात्रा करने के लि‍ए आमंत्रि‍त कि‍या। प्रधानमंत्री ने गुयाना, पेरू और सुरीनाम के राष्‍ट्रपति‍यों से वि‍स्‍तृत बातचीत की।
मंत्रिमंडल ने प्रधानमंत्री–जन आरोग्‍य योजना के बेहतर क्रियान्‍वयन के लिए राष्ट्रीय स्‍वास्‍थ्‍य एजेंसी का पुनर्गठन राष्‍ट्रीय स्‍वास्‍थ्‍य प्राधिकरण के रूप में करने की मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने प्रधानमंत्री-जन आरोग्‍य योजना (पीएमजेएवाई) के बेहतर क्रियान्‍वयन के लिए राष्‍ट्रीय स्‍वास्‍थ्‍य एजेंसी का पुनर्गठन राष्‍ट्रीय स्‍वास्‍थ्‍य प्राधिकरण के रूप में करने की स्‍वीकृति दे दी है। इस मंजूरी के साथ राष्‍ट्रीय स्‍वास्‍थ्‍य एजेंसी भंग कर दी गई है और इसके स्‍थान पर परिवार और कल्‍याण मंत्रालय से संबद्ध कार्यालय के रूप में राष्‍ट्रीय स्‍वास्‍थ्‍य प्राधिकरण बनाया गया है। निर्णय लेने के वर्तमान बहुस्‍तरीय ढांचे के स्‍थान पर गवर्निंग बोर्ड बनाया गया है। गवर्निंग बोर्ड के अध्‍यक्ष स्‍वास्‍थ्‍य और परिवार कल्‍याण मंत्री होंगे। गवर्निंग बोर्ड योजना को सुगम्‍य तरीके से लागू करने के लिए आवश्‍यक तेज गति से निर्णय लेने में सहायक होगा। गवर्निंग बोर्ड का गठन व्‍यापक है और इसमें सरकार और क्षेत्र विशेष के विशेषज्ञों को उचित प्रतिनिधित्‍व दिया गया है। इसके अतिरिक्‍त ग‍वर्निंग बॉडी में बारी-बारी से राज्‍यों का प्रतिनिधित्‍व होगा। किसी नये कोष की स्‍वीकृति नहीं दी गई है। आईटी, मानव संसाधन, आधारभूत संरचना, संचालन लागत सहित राष्‍ट्रीय स्‍वास्‍थ्‍य एजेंसी के लिए पहले स्‍वीकृत वर्तमान बजट का उपयोग प्रस्‍तावित राष्‍ट्रीय स्‍वास्‍थ्‍य प्राधिकरण द्वारा किया जाएगा। राष्‍ट्रीय स्‍वास्‍थ्‍य प्राधिकरण सक्षम, कारगर तथा पारदर्शी रूप से निर्णय लेने की प्रक्रिया के माध्‍यम से पीएम-जेएवाई को लागू करने के लिए उत्‍तरदायी और अधिकृत होगा।
प्रधानमंत्री ने श्री श्यामजी कृष्ण वर्मा को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने श्री श्यामजी कृष्ण वर्मा को उनकी जयंती पर श्रद्धांजलि अर्पित की। प्रधानमंत्री ने स्मरण करते हुये कहा कि श्री श्यामजी कृष्ण वर्मा की अस्थियां 2003 में स्विट्जरलैंड से भारत लाई गई थीं और 2015 में इंग्लैंड से उनकी मरणोपरान्त बहाली का प्रमाणपत्र प्राप्त किया गया था। प्रधानमंत्री ने अपने कई ट्वीट में कहा हैः "महान क्रांतिकारी और स्वतंत्रता सेनानी श्यामजी कृष्ण वर्मा को उनकी जयंती पर श्रद्धांजलि। देश को गुलामी से मुक्त कराने के लिए उन्होंने अपना जीवन समर्पित कर दिया। कृतज्ञ राष्ट्र आजादी की लड़ाई में उनके योगदान को कभी भुला नहीं पाएगा। श्यामजी कृष्ण वर्मा को उनकी जयंती पर श्रद्धांजलि। श्यामजी कृष्ण वर्मा की अस्थियां 2003 में स्विटजरलैंड से वापस लाने का और 2015 में इंग्लैंड की यात्रा के दौरान उनका मरणोपरान्त बहाली प्रमाणपत्र पाप्त करने का अवसर मुझे मिला, जिसे मैं अपने लिये आशीर्वाद मानता हूं। यह जरूरी है कि भारत के युवाओं को उनके साहस और महानता के विषय में जानकारी हो।"
आईआईटी, गुवाहाटी के दीक्षांत समारोह में प्रधानमंत्री का सम्‍बोधन

नमस्कार! कार्यक्रम में हमारे साथ उपस्थित देश के Education Minister श्री रमेश पोखरियाल निशंक जी, असम के मुख्यमंत्री श्री सर्बानन्द सोनवाल जी, कैबिनेट में मेरे colleague Minister of State for Education श्री संजय धोत्रे जी, बोर्ड ऑफ गवर्नर्स के चेयरमैन डॉ राजीव मोदी जी, Members of the Senate, इस Convocation के distinguished invitees, faculty members, स्टॉफ और मेरे प्यारे Students. मुझे खुशी है कि आज मैं IIT गुवाहाटी के इस twenty second Convocation में आप सबके साथ शामिल हो रहा हूँ। वैसे तो Convocation किसी भी student की life का एक special day होता है, लेकिन इस बार जो students convocation का हिस्सा बन रहे हैं, उनके लिए ये एक अलग ही तरह का experience है। Pandemic के इस time में convocation के तौर-तरीके भी काफी बदल गए हैं, सामान्य situation होती तो मैं भी आज आपके बीच होता। लेकिन फिर भी, ये दिन, ये moment उतना ही important है, उतना ही valuable है। मैं आप सभी को, अपने सभी युवा साथियों को बहुत बहुत बधाई देता हूँ। आपके future efforts के लिए अनेक-अनेक शुभकामनायें देता हूँ। साथियों, हमारे यहाँ कहा गया है- ज्ञानम् विज्ञान सहितम् यत् ज्ञात्वा मोक्ष्यसे अशुभात्। अर्थात, विज्ञान के सहित ज्ञान ही सभी समस्याओं से, दुखों से मुक्ति का साधन है। यही भावना, सेवा लिए कुछ नया करने की यही ऊर्जा, इसी ने हमारे देश को हजारों सालों की इस यात्रा में भी जीवित रखा है, जीवंत रखा है। हमें गर्व है कि अपनी इस सोच को, IITs जैसे हमारे संस्थान आज आगे बढ़ा रहे हैं। आप सब भी आज feel कर रहे होंगे, जब आप यहाँ आए थे, तब से आपके भीतर कितना transformation आ चुका है, आपका thinking process कितना expand कर चुका है। IIT गुवाहाटी में जब आपने अपनी ये journey शुरू की थी, तब से लेकर अब तक आप अपने अंदर एक नई personality देख रहे होंगे। ये इस institution का, आपके professors का आपके लिए सबसे valuable gift है। साथियों, मेरा स्पष्ट मानना है, I firmly believe that- The future of a nation is what its youth think today. Your dreams are going to shape the reality of India. इसलिए, ये time future ready होने का है, ये time अभी से future fit होने का है। जैसे जैसे आज economy और society में बदलाव आ रहा है, आधुनिकता आ रही है, Indian science and technology landscape को भी कई जरूरी changes करने की जरूरत है। मुझे खुशी है कि IIT गुवाहाटी ने ये प्रयास पहले से ही शुरू कर दिए हैं। मुझे बताया गया है कि IIT गुवाहाटी पहली ऐसी IIT है जिसने e-mobility पर दो साल का Research program introduce किया है। मुझे ये भी जानकारी दी गई है कि IIT गुवाहाटी
प्रधानमंत्री ने पंडित दीन दयाल उपाध्याय को उनकी जयंती पर श्रद्धांजलि दी

प्रधानमंत्री श्री नरेन्द्र मोदी ने पंडित दीन दयाल उपाध्याय को उनकी जयंती पर श्रद्धांजलि दी है। एक ट्वीट में प्रधानमंत्री ने कहा; “मैं पंडित दीनदयाल उपाध्याय जी को उनकी जयंती पर श्रद्धांजलि अर्पित करता हूं। उनका अंत्योदय और गरीबों की सेवा करने पर जोर, हमें निरंतर प्रेरणा देता है। उन्हें एक असाधारण विचारक और बुद्धिजीवी के रूप में भी याद किया जाता है।” एमजी/एएम/जेके
प्रधानमंत्री श्री नरेन्‍द्र मोदी ने श्रीलंका के प्रधानमंत्री मंहिदा राजपक्षे को फोन पर बधाई दी

प्रधानमंत्री श्री नरेन्‍द्र मोदी ने श्रीलंका के प्रधानमंत्री श्री मंहिदा राजपक्षे को संसदीय चुनाव में जीत के लिए बधाई दी है। प्रधानमंत्री ने श्री राजपक्षे को कल फोन कर बधाई दी। प्रधानमंत्री ने कोविड-19 महामारी के कारण उत्‍पन्‍न बाधाओं के बावजूद प्रभावी तरीके से चुनाव आयोजित करने के लिए श्रीलंका की सरकार और वहां के चुनावी संस्थानों की सराहना की। उन्होंने चुनाव में पूरे उत्‍साह के साथ भाग लेने के लिए श्रीलंका के लोगों की भी सराहना की और कहा कि इससे दोनों देशों द्वारा साझा किए जाने वाले मजबूत लोकतांत्रिक मूल्य परिलक्षित होते हैं। प्रधानमंत्री ने कहा कि चुनाव के आ रहे परिणाम श्रीलंका पोदुजाना पेरमुना (एसएलपीपी) पार्टी के शानदार प्रदर्शन का संकेत देते हैं। उन्‍होंने इसके लिए श्री राजपक्षे को अपनी शुभकामनाएं प्रेषित कीं। अपनी पहले की सौहार्दपूर्ण और सकारात्‍मक मुलाकात को याद करते हुए दोनों नेताओं ने भारत-श्रीलंका के बीच अरसे से चले आ रहे बहुआयामी संबंधों को मजबूत करने की साझा प्रतिबद्धता दोहराई। उन्होंने द्विपक्षीय सहयोग के सभी क्षेत्रों में शीघ्र प्रगति के महत्व पर भी बल दिया। प्रधानमंत्री ने श्री राजपक्षे को भारत के बौद्ध तीर्थस्‍थल कुशीनगर में एक अंतरराष्‍ट्रीय हवाई अडडा बनाए जाने की भी जानकारी दी और कहा कि कुशीनगर श्रीलंका से पर्यटकों का अपने यहां जल्‍दी आने की उम्‍मीद करता है। दोनों नेताओं ने कोविड महामारी से उत्‍पन्‍न चुनौतियों का समाधान करने और द्विपक्षीय संबंधो को नई ऊंचाइयों पर ले जाने के लिए निकट संपर्क बनाए रखने पर सहमति व्‍यक्‍त की।
प्रधानमंत्री ने सरदार वल्लभ भाई पटेल की पुण्य तिथि पर श्रद्धांजलि अर्पित की

प्रधानमंत्री श्री नरेंद्र मोदी ने सरदार वल्‍लभ भाई पटेल को उनकी पुण्‍यतिथि पर श्रद्धांजलि अर्पित की। उन्‍होंने राष्‍ट्र को एक सूत्र में बांधने के लिए सरदार पटेल के अथक प्रयासों को याद किया। प्रधानमंत्री ने कहा, “मैं सरदार वल्‍लभ भाई पटेल को उनकी पुण्‍यति‍थि पर श्रद्धांजलि अर्पित करता हूं। देश को एकता के सूत्र में बांधने के लिए सरदार पटेल के अथक प्रयासों के लिए राष्‍ट्र उनके प्रति सदैव ऋणि रहेगा।”
प्रधानमंत्री ने चार्टर्ड अकाउंटेंट्स डे पर लेखाकारों को बधाई दी

प्रधानमंत्री श्री नरेन्द्र मोदी ने चार्टर्ड एकाउंटेंट्स डे पर लेखाकारों को शुभकामनाएं दी हैं। प्रधानमंत्री ने एक ट्वीट संदेश में कहा “स्वस्थ और पारदर्शी अर्थव्यवस्था सुनिश्चित करने में हमारे मेहनती लेखाकारों के समुदाय की प्रमुख भूमिका है। राष्ट्र के लिए उनकी सेवाओं का बहुत महत्व है। चार्टर्ड एकाउंटेंट्स डे पर शुभकामनाएं।”
प्रधानमंत्री ने ब्रासीलिया में सरकारी संस्थानों के खिलाफ दंगे और तोड़फोड़ की खबरों पर चिंता व्यक्त की

प्रधानमंत्री श्री नरेन्द्र मोदी ने ब्रासीलिया में सरकारी संस्थानों के खिलाफ दंगे और तोड़फोड़ की खबरों पर चिंता व्यक्त की है। अपने एक ट्वीट में, प्रधानमंत्री ने कहा; “ब्रासीलिया में सरकारी संस्थानों के खिलाफ दंगे और तोड़फोड़ की खबरों से बेहद चिंतित हूं। सभी को लोकतांत्रिक परंपराओं का सम्मान करना चाहिए। हम ब्राजील के अधिकारियों को अपना पूरा समर्थन देते हैं।”
प्रधानमंत्री श्री नरेन्द्र मोदी 5 फरवरी को हैदराबाद का दौरा करेंगे

प्रधानमंत्री 11वीं सदी के भक्ति मार्ग के संत श्री रामानुजाचार्य की स्मृति में 216 फीट ऊंची प्रतिमा ‘स्टेच्यू ऑफ ईक्वेलिटी’ राष्ट्र को समर्पित करेंगे प्रधानमंत्री आईसीआरआईएसएटी की 50वीं वर्षगांठ समारोह की शुरुआत करेंगे और दो शोध केंद्रों का उद्घाटन भी करेंगे प्रधानमंत्री श्री नरेन्द्र मोदी 5 फरवरी 2022 को हैदराबाद का दौरा करेंगे। श्री मोदी दोपहर बाद लगभग 2:45 बजे, हैदराबाद के पाटनचेरु में अंतर्राष्ट्रीय फसल अनुसंधान संस्थान के अर्ध-शुष्क उष्णकटिबंधीय (आईसीआरआईएसएटी) परिसर का दौरा करेंगे। प्रधानमंत्री आईसीआरआईएसएटी की 50 वीं वर्षगांठ समारोह का भी शुभारम्भ करेंगे। श्री मोदी हैदराबाद में शाम को लगभग 5 बजे ‘स्टैच्यू ऑफ इक्वेलिटी’ प्रतिमा राष्ट्र को समर्पित करेंगे। 216 फीट ऊंची स्टैच्यू ऑफ इक्वेलिटी प्रतिमा 11वीं सदी के भक्ति शाखा के संत श्री रामानुजाचार्य की याद में बनाई गई है। श्री रामानुजाचार्य ने आस्था, जाति और पंथ सहित जीवन के सभी पहलुओं में समानता के विचार को बढ़ावा दिया था। यह प्रतिमा ‘पंचलोहा’ से बनी है, जो पांच धातुओं: सोना, चांदी, तांबा, पीतल और जस्ता का एक संयोजन है और दुनिया में बैठने की अवस्था में सबसे ऊंची धातु की मूर्तियों में से एक है। यह 54-फीट ऊंचे आधार भवन पर स्थापित है, जिसका नाम ‘भद्र वेदी’ है। इसमें वैदिक डिजिटल पुस्तकालय और अनुसंधान केंद्र, प्राचीन भारतीय ग्रंथ, एक थिएटर, एक शैक्षिक दीर्घा हैं, जो श्री रामानुजाचार्य के कई कार्यों का विवरण प्रस्तुत करते हैं। इस प्रतिमा की परिकल्पना श्री रामानुजाचार्य आश्रम के श्री चिन्ना जीयार स्वामी ने की है। कार्यक्रम के दौरान श्री रामानुजाचार्य की जीवन यात्रा और शिक्षा पर थ्रीडी प्रेजेंटेशन मैपिंग का भी प्रदर्शन किया जाएगा। प्रधानमंत्री 108 दिव्य देशम (सजावटी रूप से नक्काशीदार मंदिर) के समान मनोरंजनों का भी दौरा करेंगे जो स्टैच्यू ऑफ इक्वलिटी के चारों ओर बने हुए हैं। श्री रामानुजाचार्य ने राष्ट्रीयता, लिंग, नस्ल, जाति या पंथ की परवाह किए बिना हर इंसान की भावना के साथ लोगों के उत्थान के लिए अथक प्रयास किया। स्टैच्यू ऑफ इक्वैलिटी का उद्घाटन, श्री रामानुजाचार्य की वर्तमान में चल रही 1000 वीं जयंती समारोह यानी 12 दिवसीय श्री रामानुज सहस्रब्दी समारोहम का एक भाग है। इससे पहले, प्रधानमंत्री अपनी यात्रा के दौरान आईसीआरआईएसएटी की 50वीं वर्षगांठ समारोह का शुभारम्भ भी करेंगे। प्रधानमंत्री पौधा संरक्षण पर आईसीआरआईएसएटी के जलवायु परिवर्तन अनुसंधान केंद्र और आईसीआरआईएसएटी की रैपिड जनरेशन एडवांसमेंट केंद्र का भी उद्घाटन करेंगे। ये दो केन्द्र एशिया और उप-सहारा अफ्रीका के छोटे किसानों को समर्पित हैं। प्रधानमंत्री आईसीआरआईएसएटी के विशेष रूप से डिजाइन किए गए प्रतीक चिन्ह का भी अनावरण करेंगे और इस अवसर पर एक स्मारक डाक टिकट भी जारी करेंगे। आईसीआरआईएसएटी एक अंतर्राष्ट्रीय संगठन है जो एशिया और उप-सहारा अफ्रीका में विकास के लिए कृषि के क्षेत्र में अनुसंधान करता है। यह किसानों को बेहतर फसल की किस्में और संकर प्रजाति प्रदान करके मदद करता है और शुष्क भूमि में छोटे किसानों को जलवायु परिवर्तन से लड़ने में भी मदद करता है।
प्रधानमंत्री ने तंजानिया के राष्ट्रपति जकाया किकवेते की भारत यात्रा का स्वागत किया

प्रधानमंत्री श्री नरेन्द्र मोदी ने तंजानिया के राष्ट्रपति श्री जकाया किकवेते और उनकी पत्नी मामा सलमा किकवेते की भारत यात्रा का स्वागत किया है। प्रधानमंत्री श्री मोदी ने एक टवीट में कहा “मैं तंजानिया के राष्ट्रपति श्री जकाया किकवेते और उनकी पत्नी मामा सलमा किकवेते की भारत यात्रा का स्वागत करता हूं। मैं भारत में उनके शानदार प्रवास की आशा व्यक्त करता हूं। राष्ट्रपति जकाया किकवेते की इस यात्रा से भारत और तंजानिया के बीच घनिष्ट और मैत्रीपूर्ण सबंध ओर मजबूत होगें। प्रधानमंत्री श्री मोदी ने यह संदेश स्वाहिली भाषा में भी टवीट किया।
बजट में आत्मनिर्भरता और प्रत्येक नागरिक को शामिल करने की दृष्टि है: प्रधानमंत्री

बजट व्यक्तियों, निवेशकों, उद्योग और बुनियादी ढांचे के क्षेत्र में सकारात्मक बदलाव लाएगा: प्रधानमंत्री गांव और हमारे किसान इस बजट के केंद्र में हैं: प्रधानमंत्री प्रधानमंत्री ने कहा, बजट भारत के आत्म-विश्वास को दर्शाता है प्रधानमंत्री श्री नरेन्द्र मोदी ने कहा कि इस वर्ष के बजट में विकास की वास्तविकता और विश्वास की भावना है और यह भारत के आत्म–विश्वास को प्रदर्शित करता है। उन्होंने यह भी कहा कि इस कठिन समय में यह बजट दुनिया में एक नए आत्मविश्वास का संचार करेगा। लोकसभा में बजट पेश किए जाने के बाद प्रधानमंत्री ने कहा कि बजट में आत्मनिर्भरता और प्रत्येक नागरिक व वर्ग को शामिल करने की दृष्टि है। श्री मोदी ने बताया कि बजट के सिद्धांतों में शामिल हैं – विकास के लिए नए अवसरों का विस्तार; युवाओं के लिए नए अवसर; मानव संसाधन को नया आयाम देना; बुनियादी ढांचा विकास और नए क्षेत्रों को विकसित करने में मदद करना। प्रधानमंत्री ने कहा कि बजट, प्रक्रिया और नियमों को सरल बनाकर आम आदमी के लिए ‘जीवनयापन में आसानी’ को और भी बेहतर बनाएगा। बजट व्यक्तियों, निवेशकों, उद्योग और बुनियादी ढांचा क्षेत्र के लिए सकारात्मक बदलाव लाएगा। प्रधानमंत्री ने बजट की प्रस्तुति के कुछ घंटों के भीतर मिली सकारात्मक प्रतिक्रिया का उल्लेख किया। उन्होंने कहा, सरकार ने बजट का आकार बढ़ाते हुए राजकोषीय स्थिरता के प्रति अपनी जिम्मेदारी पर उचित ध्यान दिया दिया है। उन्होंने प्रसन्नता व्यक्त करते हुए कहा कि विशेषज्ञों द्वारा बजट के पारदर्शिता आयाम की सराहना की गई है। चाहे कोरोना महामारी हो या आत्मनिर्भरता अभियान हो, सरकार के सक्रिय दृष्टिकोण पर जोर देते हुए प्रधानमंत्री ने उल्लेख किया कि बजट में प्रतिक्रियात्मक दृष्टिकोण का अंश मात्र भी नहीं है। प्रधानमंत्री ने कहा, “हम सक्रियता से आगे बढ़ चुके हैं और एक अधिक सक्रिय बजट प्रस्तुत किया गया है।“ बजट द्वारा सर्वांगीण विकास पर जोर देने के बारे में श्री मोदी ने कहा कि यह धन और कल्याण, एमएसएमई और बुनियादी ढांचे पर केंद्रित है। उन्होंने कहा कि स्वास्थ्य सेवा पर अभूतपूर्व ध्यान दिया गया है। प्रधानमंत्री ने खुशी जताई कि बजट में दक्षिणी राज्यों, पूर्वोत्तर और लेह लद्दाख की विकास जरूरतों का ध्यान रखा गया है। उन्होंने कहा कि यह तमिलनाडु, केरल, पश्चिम बंगाल जैसे हमारे तटीय राज्यों को व्यावसायिक रूप से ताकतवर बनाने की दिशा में एक बहुत बड़ा कदम है। बजट असम जैसे पूर्वोत्तर राज्यों की अपार क्षमता के उपयोग में भी बहुत सहायक होगा। श्री मोदी ने समाज के विभिन्न क्षेत्रों पर बजट के प्रभाव का उल्लेख करते हुए कहा कि बजट में अनुसंधान और नवाचार पर जोर दिया गया है, जिससे युवाओं को मदद मिलेगी। स्वास्थ्य, स्वच्छता, पोषण, स्वच्छ जल और अवसरों की समानता से आम आदमी और महिलाएं लाभान्वित होंगी। इसी तरह, बुनियादी ढाँचे में अधिक आवंटन और प्रक्रियात्मक सुधारों से रोजगार सृजन और विकास को बढ़ावा मिलेगा। प्रधानमंत्री ने कहा कि बजट में कृषि क्षेत्र और किसान की आय बढ़ाने के लिए कई प्रावधान हैं। किसानों को आसान और अधिक ऋण मिलेगा। एपीएमसी और कृषि अवसंरचना कोष को मजबूत करने के लिए प्रावधान किए गए हैं। प्रधानमंत्री ने कहा, “यह दिखाता है कि गाँव और हमारे किसान इस बजट के केंद्र में हैं।“ श्री मोदी ने कहा कि रोजगार के अवसर बढ़ाने के लिए एमएसएमई क्षेत्र के आवंटन को दोगुना कर दिया गया है। उन्होंने कहा कि बजट नए दशक के लिए एक मजबूत नींव रखेगा। उन्होंने देशवासियों को आत्मनिर्भर भारत के बजट के लिए बधाई दी।
प्रधानमंत्री ने कटक बस दुर्घटना में मारे गए लोगों के प्रति संवेदना व्यक्त की

प्रधानमंत्री श्री नरेन्द्र मोदी ने ओड़िशा के कटक जिले में हुई एक बस दुर्घटना में मारे गए लोगों के प्रति संवेदना व्यक्ति की है। अपने शोक संदेश में प्रधानमंत्री ने कहा कि कटक बस दुर्घटना में लोगों के मारे जाने पर उन्हें बेहद दुख पहुंचा है। ईश्वर से प्रार्थना है कि घायल जल्द से जल्द स्वस्थ हों।
प्रधानमंत्री ने गुजरात और महाराष्‍ट्र दिवस के मौके पर लोगों को बधाई दी

प्रधानमंत्री श्री नरेन्‍द्र मोदी ने गुजरात दिवस और महाराष्‍ट्र दिवस के अवसर पर क्रमश: गुजरात और महाराष्‍ट्र के लोगों को बधाई दी है। प्रधानमंत्री ने महाराष्‍ट्र के लोगों के लिए दिए अपने संदेश में कहा- महाराष्‍ट्र के मेरे भाईयों और बहनों महाराष्‍ट्र दिवस के मौके पर आप सबको बधाई। महाराष्‍ट्र ने देश के विकास में सदैव बढ़-चढ़कर योगदान दिया है। यह विचारकों, संतों, साहसी और उद्यमियों की भूमि है। यहां के लोगों की कर्मठ प्रकृति हमेशा से जानी जाती रही है। मैं महाराष्‍ट्र की विकास यात्रा के लिए शुभकामनाएं देता हूं। प्रधानमंत्री ने गुजरात के लोगों के लिए दिए अपने संदेश में कहा- प्रिय मित्रों, गुजरात दिवस के मौके पर आप सबको बधाई। मैं प्रार्थना करता हूं कि आने वाले वर्षों में गुजरात प्र‍गति की नई ऊंचाईयों को छूए। यह प्रदेश हमें बहुत ही प्रिय है। प्रिय मित्रों, गुजरात दिवस के मौके पर आप सबको बधाई। मैं प्रार्थना करता हूं कि आने वाले वर्षों में गुजरात प्र‍गति की नई ऊंचाईयों को छूए। यह प्रदेश हमें बहुत ही प्रिय है। गुजरात की मिट्टी में जरूर कुछ अनूठा तत्‍व है। यहां के लोगों की गर्मजोशी और उत्‍साह से राज्‍य को हमेशा फायदा मिला है। एक बार फिर गुजरात दिवस के अवसर पर आप सभी को बधाई।
प्रधानमंत्री श्री नरेन्द्र मोदी और श्रीलंका के राष्ट्रपति के बीच टेलीफोन पर हुई बातचीत

‘कोविड-19’ के प्रकोप के साथ-साथ इसके संभावित स्वास्थ्य और आर्थिक प्रभावों पर चर्चाएं हुईं प्रधानमंत्री श्री मोदी ने आश्वासन दिया, ‘भारत महामारी के प्रभावों को कम करने के लिए श्रीलंका को हरसंभव सहायता प्रदान करना जारी रखेगा’ प्रधानमंत्री श्री नरेन्द्र मोदी ने आज श्रीलंका के राष्ट्रपति महामहिम गोटबाया राजपक्षे से टेलीफोन पर बातचीत की। इस दौरान ‘कोविड-19’ महामारी के मौजूदा प्रकोप के साथ-साथ इस क्षेत्र में इसके संभावित स्वास्थ्य और आर्थिक प्रभावों पर विचार-विमर्श किया गया। प्रधानमंत्री श्री मोदी ने श्रीलंका के राष्ट्रपति को यह आश्वासन दिया कि भारत महामारी के प्रभावों को कम करने के लिए श्रीलंका को हरसंभव सहायता प्रदान करना निरंतर जारी रखेगा। राष्ट्रपति श्री राजपक्षे ने प्रधानमंत्री श्री मोदी को अपने देश में आर्थिक गतिविधियों को फिर से शुरू करने के लिए अपनी सरकार द्वारा उठाए जा रहे विभिन्‍न कदमों के बारे में जानकारी दी। इस संदर्भ में दोनों ही राजनेताओं ने श्रीलंका में कार्यान्वित की जा रही भारतीय सहायता प्राप्त विकास परियोजनाओं में तेजी लाने की आवश्यकता पर सहमति जताई। इसके अलावा, दोनों राजनेताओं ने भारत के निजी क्षेत्र (प्राइवेट सेक्‍टर) द्वारा श्रीलंका में निवेश और मूल्यवर्धन को बढ़ावा देने की संभावनाओं पर भी चर्चा की। प्रधानमंत्री श्री मोदी ने श्रीलंका के लोगों के अच्‍छे स्वास्थ्य और खुशहाली के लिए अपनी शुभकामनाएं दीं।
प्रधानमंत्री ने जेशोरेश्वरी काली शक्तिपीठ में पूजा अर्चना की

प्रधानमंत्री श्री नरेन्द्र मोदी ने मां काली का आशीर्वाद लेकर अपनी दो दिवसीय बांग्लादेश यात्रा के दूसरे दिन की शुरुआत की। प्रधानमंत्री ने शतखिरा में जेशोरेश्वरी काली शक्तिपीठ में पूजा की, जो प्राचीन परम्परा में 51 शक्तिपीठों में से एक हैं। प्रधानमंत्री ने मां काली को चांदी से निर्मित, सोने की प्लेटिंग वाला हाथ से बना एक मुकुट भी अर्पित किया। इस मुकुट को एक स्थानीय कारीगर द्वारा तीन हफ्ते से ज्यादा समय में हाथ से बनाया गया था। दोस्ती का हाथ बढ़ाते हुए प्रधानमंत्री ने मंदिर से पास एक सामुदायिक भवन सह चक्रवात आश्रय स्थल के निर्माण के लिए अनुदान देने की घोषणा की। इस भवन को मंदिर में वार्षिक काली पूजा और मेले के दौरान श्रद्धालुओं द्वारा प्रयोग किया जाएगा। साथ ही इसे सभी धर्मों के लोगों द्वारा तूफान की स्थिति में आश्रय स्थल और सामुदायिक सुविधा के रूप में भी इस्तेमाल किया जाएगा।
सहायक सचिवों का विदाई सत्र : भारतीय प्रशासनिक सेवा के 2014 बैच के अधिकारियों ने प्रधानमंत्री के सामने विवरण पेश किए

सहायक सचिवों के रूप में अपने विदाई सत्र के हिस्‍से के रूप में भारतीय प्रशासनिक सेवा के 2014 बैच के अधिकारियों ने आज प्रधानमंत्री श्री नरेन्‍द्र मोदी के सामने विवरण पेश किए। प्रत्‍यक्ष लाभ अंतरण (डीबीटी), स्‍वच्‍छ भारत, ई-कोर्ट, पर्यटन, स्‍वास्‍थ्‍य और शासन में उपग्रह का इस्‍तेमाल जैसे विषयों पर अधिकारियों द्वारा शासन के विभिन्‍न तथ्‍यों पर आठ चुनिंदा प्रस्‍तुतियां पेश की गईं। इस अवसर पर प्रधानमंत्री ने सारगर्भित विवरणों के लिए युवा अधिकारियों की सराहना की। उन्‍होंने कहा कि सहायक सचिवों के रूप में केन्‍द्र सरकार के साथ भारतीय प्रशासनिक सेवा के अधिकारियों की संलग्‍नता को एक ऐसे तंत्र के रूप में मान्‍यता रही है, जिससे युवा और अनुभव के सम्मिश्रण का सर्वोत्‍तम परिणाम मिले। उन्‍होंने कहा कि आज की प्रस्‍तुति के परिणामों से उन्‍हें संतोष हुआ है कि यह दृष्टिकोण वास्‍तविकता के मार्ग पर बेहतर है। प्रधानमंत्री ने अधिकारियों से मांग करते हुए कहा कि वे सामूहिक उत्‍साह की भावना समाहित करें और नए कीर्तिमान की दिशा में काम करें, चाहे वे जिस पद पर सेवा कर रहे हों। यह कहते हुए कि नीति पर राजनीति कभी हावी न हो, प्रधानमंत्री ने कहा कि अधिकारी अपनी निर्णय प्रक्रिया में इन दो मानकों का इस्‍तेमाल करें: (क) कोई निर्णय राष्‍ट्रीय हित के विरुद्ध न हो, और (ख) कोई निर्णय निर्धनतम व्‍यक्ति को नुकसान न पहुंचाए।
प्रधानमंत्री ने केवल एक वर्ष में एक लाख करोड़ रुपये की कीमत के आर्डर प्राप्त करने के लिये गवर्नमेंट ई-मार्केटप्लेस (जीईएम) की प्रशंसा की

प्रधानमंत्री श्री नरेन्द्र मोदी ने वित्तवर्ष 2021-22 में एक लाख करोड़ रुपये की वार्षिक खरीद अर्जित करने के लिये गवर्नमेंट ई-मार्केटप्लेस (जी-ई-एम) की प्रशंसा की है। उन्होंने यह भी कहा कि जी-ई-एम प्लेटफॉर्म विशेषकर सूक्ष्म, लघु और मध्यम उद्यमों को मजबूत बनाने का काम कर रहा है तथा आर्डरों की कुल कीमत का 57 प्रतिशत इसी सेक्टर से आता है। एक ट्वीट में प्रधानमंत्री ने कहा हैः “यह जानकर प्रसन्नता हुई कि@GeM_India ने अकेले एक वर्ष में एक लाख करोड़ रुपये की कीमत के आर्डर प्राप्त किये हैं। यह पिछले वर्ष की तुलना में महत्त्वपूर्ण वृद्धि है। जीईएम प्लेटफॉर्म विशेषकर सूक्ष्म, लघु और मध्यम उद्यमों को मजबूत बना रहा है तथा आर्डरों की कुल कीमत का 57 प्रतिशत इसी सेक्टर से आता है।”
प्रधानमंत्री ने मंदिर मार्ग पुलिस थाने का औचक निरीक्षण किया

प्रधानमंत्री श्री नरेन्द्र मोदी ने आज नई दिल्ली में मंदिर मार्ग पुलिस थाने का औचक निरीक्षण किया। वाल्मीकि बस्ती जाते हुए उन्होंने सरकारी काफिले को मंदिर मार्ग पुलिस थाने पर रोकने के लिए कहा। वहां पर गंदगी देखकर प्रधानमंत्री ने स्वयं झाडू उठाकर सफाई की। पुलिस अधिकारी यह देखकर उनकी ओर दौड़े। प्रधानमंत्री ने वाल्मीकि बस्ती जाने से पूर्व पुलिस अधिकारियों से साफ-सफाई रखने के लिए कहा।